Marianne Cirillo, Doris Mangion, Lorraine Paris u Josette Casha huma erba' artisti nisa li għandhom xi ħaġa komuni. Bħalissa l-erbgħa qed jesibixxu fil-foyer taċ-Ċentru Nazzjonali Laburista. L-esibizzjoni li hi parti mit-tifkira tal-40 anniversarju ta' Malta Ħielsa. Il-ħsieb tal-Partit Laburista kien li permezz ta' din il-wirja jissimbolizza l-mixja li għamlet il-mara tul is-snin u kif il-Ħelsien kien ukoll il-ħelsien tal-mara f'diversi forom. Anke jekk għad hemm fejn irridu naslu iktar. Marianne Cirilo, li kisbet Diploma fl-Arti, mill-iskola tal-Arti fil-Belt ħadet sehem f'ħafna esibizzjoniet kollettivi madwar Malta. L-ewwel esibizzjoni ta' din is-sena 2019 hija proprja dik li qed tintwera fiċ-Ċentru Nazzjonali Laburista. Doris Abela ilha tpinġi għal dawn l-aħħar 20 sena. Doris studjat l-arti, fl-Iskola tal-Arti l-Belt, fejn speċjalizzat fil-Fine Arts Painting. Wara kors sħiħ, li temmet b'suċċess, hija ġabet id-Diploma ta' Fine Arts Painting fl-2010. L-arti fil-ħajja ta' Lorraine Paris bdiet 10 snin ilu. Żvolġiet matul is-snin kemm fid-disinn, fit-teknika u fil-kuluri. Fl-2012 hi rnexxielha tgħaddi mill-eżami tal-arti f'livell avvanzat. Lorraine attendiet l-Iskola tal-Arti, il-Belt, għat-tpinġija tal-figura u l-lezzjonijiet tal-Istorja tal-Arti. Lorraine kellha ħafna opportunitajiet biex tesibixxi l-arti tagħha f'diversi esibizzjonijiet kollettivi kemm f'Malta kif ukoll f'Għawdex. L-ewwel esibizzjoni weħidha bit-titlu Brush Stokes saret f'Ġunju 2018. Josette Casha bdiet l-istudji tagħha fl-2009 fl-Iskola tal-Arti, il-Belt Valletta, fejn studjat l-Istorja tal-Arti flimkien mal-prattika u mat-teknika, segwiti bl-eżamijiet fejn akkwistat riżultati sodisfaċenti. Josette spiċċat il-kors b'Diploma fl-Arti u l-pjanijiet fil-futur tagħha huma li tkompli bl-istudji u l-prattika fl-arti. Josette speċjalizzat fit-teknika tal-akwarelli fejn ħadet sehem fil-Festival Internazzjonali tal-Arti ġewwa Fabriano, l-Italja. Hija ħadet sehem f'diversi wirjiet kollettivi kemm lokali kif ukoll barra minn xtutna fi Sqallija u l-Ġappun. Fl-2016 tellgħet l-ewwel wirja tagħha "ARTna" fil-lukanda Corinthia Palace. It-talenti ta' dawn l-erba' persuni jistgħu jitgawdew ta' kuljum fiċ-Ċentru Nazzjonali Laburista l-Ħamrun, sat-tielet ġimgħa ta' April.